CELEX: 62013TN0161
Language: sl
Date: 2013-03-14 00:00:00
Title: Zadeva T-161/13: Tožba, vložena 14. marca 2013 – First Islamic Investment Bank proti Svetu

18.5.2013   
            
            
               SL
            
            
               Uradni list Evropske unije
            
            
               C 141/24
            
         Tožba, vložena 14. marca 2013 – First Islamic Investment Bank proti Svetu
   (Zadeva T-161/13)
   2013/C 141/44
   Jezik postopka: angleščina
   
      Stranki
   
   
      Tožeča stranka: First Islamic Investment Bank Ltd (Labuan, Malezija) (zastopnika: B. Mettetal in C. Wucher-North, odvetnika)
   
      Tožena stranka: Svet Evropske unije
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               odstavek I.I.10 Priloge k Sklepu Sveta 2012/829/SZVP z dne 21. decembra 2012 o spremembi Sklepa 2010/413/SZVP o omejevalnih ukrepih proti Iranu (UL L 356, str. 71) razglasi za ničen v delu, v katerem se nanaša na tožečo stranko;
            
         
               —
            
            
               odstavek I.I.10 Priloge k Izvedbeni uredbi Sveta (EU) št. 1264/2012 z dne 21. decembra 2012 o izvajanju Uredbe (EU) št. 267/2012 o omejevalnih ukrepih proti Iranu (UL L 356, str. 55) razglasi za ničen v delu, v katerem se nanaša na tožečo stranko;
            
         
               —
            
            
               toženi stranki naloži, naj poleg svojih stroškov nosi stroške tožeče stranke.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja tri tožbene razloge.
   
               1.
            
            
               Prvi tožbeni razlog: tožeča stranka ne pomaga subjektom, uvrščenim na seznam, pri kršenju določb uredbe EU o Iranu, in vlade Irana finančno ne podpira. Prav tako se prek nje ne usmerjajo plačila, povezana z iransko nafto. Zato vsebinska merila za uvrstitev na seznam na podlagi izpodbijanih prilog k Sklepu 2012/829/SZVP z dne 21. decembra 2012 in k Izvedbeni uredbi Sveta (EU) št. 1264/2012 z dne 21. decembra 2012 v zvezi s tožečo stranko niso izpolnjena in/ali Svet je storil očitno napako pri presoji, ali so to merila izpolnjena. Svet tudi ni opravil pravilnega preizkusa.
            
         
               2.
            
            
               Drugi tožbeni razlog: Svet krši postopkovne zahteve po ustrezni obrazložitvi v prilogah k Sklepu 2012/829/SZVP in k Izvedbeni uredbi Sveta (EU) št. 1264/2012, pravico do obrambe in pravico do učinkovitega sodnega varstva.
            
         
               3.
            
            
               Tretji tožbeni razlog: Uvrstitev tožeče stranke na seznam krši načelo sorazmernosti.